REGULAMENTUL (CE) NR. 30/2007 AL COMISIEI
din 15 ianuarie 2007
de stabilire a taxelor la import în sectorul cerealelor aplicabile de la 16 ianuarie 2007
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1784/2003 al Consiliului din 29 septembrie 2003 privind organizarea comună a piețelor în sectorul cerealelor (1),
având în vedere Regulamentul (CE) nr. 1249/96 al Comisiei din 28 iunie 1996 privind normele de aplicare a Regulamentului (CEE) nr. 1766/92 al Consiliului în ceea ce privește taxele la import în sectorul cerealelor (2), și în special articolul 2 alineatul (1),
întrucât:
(1)
Articolul 10 din Regulamentul (CE) nr. 1784/2003 prevede că, la importul produselor menționate la articolul 1 din regulamentul menționat anterior, se aplică valoarea taxelor din Tariful Vamal Comun. Cu toate acestea, în cazul produselor menționate la alineatul (2) din articolul respectiv, taxele la import sunt egale cu prețul de intervenție valabil pentru aceste produse la import și majorate cu 55 %, minus prețul la import CIF aplicabil expedierii în cauză. Cu toate acestea, această taxă nu poate depăși valoarea taxelor din Tariful Vamal.
(2)
În temeiul articolului 10 alineatul (3) din Regulamentul (CE) nr. 1784/2003, prețurile la import CIF se calculează pe baza prețurilor reprezentative pentru produsul în cauză pe piața mondială.
(3)
Regulamentul (CE) nr. 1249/96 a stabilit norme de aplicare a Regulamentului (CE) nr. 1784/2003 în ceea ce privește taxele la import în sectorul cerealelor.
(4)
Taxele la import se aplică până când se stabilesc noi taxe și intră în vigoare.
(5)
Pentru a permite funcționarea normală a regimului taxelor la import, este necesară calcularea acestora pe baza prețurilor de piață reprezentative, constatate în cursul unei perioade de referință.
(6)
Aplicarea Regulamentului (CE) nr. 1249/96 determină stabilirea taxelor la import în conformitate cu anexa I la prezentul regulament,
ADOPTĂ PREZENTUL REGULAMENT:
Articolul 1
Taxele la import în sectorul cerealelor menționate la articolul 10 alineatul (2) din Regulamentul (CE) nr. 1784/2003 sunt stabilite în anexa I la prezentul regulament, pe baza elementelor menționate în anexa II.
Articolul 2
Prezentul regulament intră în vigoare la 16 ianuarie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 ianuarie 2007.